Совет сэлэтхэм я щIыхькIэ
Iуащхьэмахуэ лъапэ щызэфIэкIащ Red Fox Elbrus Race VIII дунейпсо фестивалыр. Ар теухуауэ щытащ ТекIуэныгъэ Иныр илъэс 71-рэ зэрырикъум.
Махуэшхуэм ирихьэлIэу зэхаубла скайраннингымкIэ зэхьэзэхуэм хэтащ къэрал 14-м къикIа спортсмен 400-м щIигъу. Метр минитI нэхърэ мынэхъ лъахъшэ бгым псынщIэу дэжеинымкIэ мы спорт лIэужьыгъуэр илъэси 8 ипэкIэ Iуащхьэмахуэ лъапэ къыщыунэхуащ икIи абы псынщIэу дуней псом зыщеубгъу.
Зэпеуэр хуабжьу удэзыхьэхыу икIи гуащIэу екIуэкIащ. Абы бжьыпэр щиубыдащ Эквадорым щыщ Эглофф Карл. Европэм и Iуащхьэ нэхъ лъагэ дыдэм ар сыхьэти 3-рэ дакъикъэ 44-рэ секунд 43-м дэжеящ, метр 2350-м щригъажьэри 5642-м нэсыху.
ЕтIуанэу Iуащхьэмахуэ и щыгум нэсащ ди хэкуэгъу Шкель Виталий. Ар текIуам къызэрыкIэрыхуар дакъикъи 7 иримыкъущ. Швейцарием къикIа Эгли Паскаль жэз медалыр лъысащ.
ЦIыхубзхэм я зэпеуэм пашэныгъэр щиубыдащ Свердлов областым щыщ Зеленовэ Дианэ. Сыхьэти 4-рэ дакъикъэ 43-рэ секунд 17-рэ абы тригъэкIуэдащ Iуащхьэмахуэ дэкIыным. Зеленовэм къыкIэлъокIуэ Испанием и Каталоние щIыпIэм щыщ Рибэ Мартэрэ Сочэ къикIа Стефанишинэ Оксанэрэ.
Iуащхьэмахуэ куейм и щIыпIэ администрацэм и пресс-IуэхущIапIэм и унафэщI Тарим Алисэ щыгъуазэ дызэрищIамкIэ, Европэм и щыгу нэхъ лъагэ дыдэм удэжеину хуабжьу хьэлъэ пэтми, абы иужь ихьахэм ящыщу зи гъуэгуанэр нэзымыгъэса зыри къахэкIакъым.
Фестивалыр гуфIэгъуэкIэ щызэхуащIыжым кърихьэлIат Къэбэрдей-Балъкъэрым и Правительствэмрэ Iуащхьэмахуэ куейм и администрацэмрэ щыщхэр. «Гуапэщ зэхьэзэхуэм хэта псоми ар ТекIуэныгъэ Иным фэеплъ зэрыхуащIар, — къыхигъэщащ Iуащхьэмахуэ куей администрацэм и Iэтащхьэм и къуэдзэ Атакуев Руслан. — 1945 гъэм и накъыгъэм совет сэлэтхэм къытхуахьа мамырыгъэр зыми къызэпимыудыфыну Тхьэм жиIэ!»
Хьэтау Ислъам.
